SK Úradný vestník Európskej únie L 67/57

VYKONÁVACIE ROZHODNUTIE KOMISIE (EÚ) 2016/361

z 10. marca 2016,

ktorým sa mení príloha I k rozhodnutiu 2004/211/ES, pokiaľ ide o položku týkajúcu sa Číny v zozname tretích krajín a ich častí, z ktorých sa povoľuje dovoz živých zvierat koňovitých a spermy, oocytov a embryí koňovitých do Únie

[oznámené pod číslom C(2016) 1450]

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS (1), a na ich dovoz do Spoločenstva, a najmä na jej článok 17 ods. 3 písm. a),

so zreteľom na smernicu Rady 2009/156/ES z 30. novembra 2009 o zdravotnom stave zvierat v súvislosti s presunom a dovozom zvierat čeľade koňovité z tretích krajín (2), a najmä na jej článok 12 ods. 1 a 4 a článok 19 úvodnú vetu a písm. a) a b),

keďže:

(1) V smernici 92/65/EHS sa stanovujú podmienky platné okrem iného na dovoz spermy, oocytov a embryí koňovitých do Únie. Uvedené podmienky majú byť prinajmenšom rovnocenné s podmienkami platnými pre obchod medzi členskými štátmi.

(2) V smernici 2009/156/ES sa stanovujú podmienky na zdravotný stav zvierat v súvislosti s dovozom živých zvierat koňovitých do Únie. Stanovuje sa v nej, že dovoz koňovitých do Únie je povolený len z tých tretích krajín, ktoré spĺňajú určité požiadavky na zdravotný stav zvierat.

(3) V rozhodnutí Komisie 2004/211/ES (3) sa stanovuje zoznam tretích krajín alebo ich častí, ak sa uplatňuje regionalizácia, z ktorých členské štáty majú povoliť dovoz zvierat koňovitých a ich spermy, oocytov a embryí, a uvádzajú sa v ňom ďalšie podmienky uplatniteľné na takýto dovoz. Uvedený zoznam je stanovený v prílohe I k rozhodnutiu 2004/211/ES.

(4) V súvislosti s konaním jazdeckých podujatí v rámci súťaže Global Champions Tour v dňoch 29. apríla – 1. mája 2016 pod záštitou Medzinárodnej jazdeckej federácie (Fédération Equestre Internationale, FEI) požiadali príslušné čínske orgány o uznanie pásma bez výskytu choroby koní v metropolitnej oblasti Šanghaja, priamo dostupnej z neďalekého medzinárodného letiska. Keďže ide o dočasné špeciálne vybudované zariadenia na parkovisku výstaviska EXPO 2010, je vhodné stanoviť len dočasné schválenie uvedeného pásma.

(5) Na základe záruk a informácií, ktoré poskytli čínske orgány, a s cieľom dočasne povoliť z časti územia Číny opätovný vstup registrovaných koní po ich dočasnom vývoze v súlade s požiadavkami rozhodnutia Komisie 93/195/EHS (4) prijala Komisia vykonávacie rozhodnutie (EÚ) 2015/557 (5), ktorým sa dočasne schválil región KN-2 v Číne na účely jazdeckých podujatí v rámci súťaže Global Champions Tour, ktorá sa konala v dňoch 8. – 10. mája 2015.

(6) Keďže jazdecké podujatie sa v roku 2016 zopakuje za rovnakých podmienok zdravia zvierat a podmienok karantény, aké sa uplatňovali v roku 2015, je vhodné v prípade regiónu KN-2 zodpovedajúcim spôsobom upraviť dátum v stĺpci 15 tabuľky v prílohe I k rozhodnutiu 2004/211/ES.

(7) Rozhodnutie 2004/211/ES by sa preto malo zodpovedajúcim spôsobom zmeniť.

(8) Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO ROZHODNUTIE:

Článok 1

V stĺpci 15 v riadku zodpovedajúcemu čínskemu regiónu KN-2 v tabuľke v prílohe I k rozhodnutiu 2004/211/ES sa slová „platí od 25. apríla do 25. mája 2015“ nahrádzajú slovami: „platí od 15. apríla do 15. mája 2016“.

Článok 2

Toto rozhodnutie je určené členským štátom.

V Bruseli 10. marca 2016 Za Komisiu Vytenis ANDRIUKAITIS člen Komisie

(1) Ú. v. ES L 268, 14.9.1992, s. 54.

(2) Ú. v. EÚ L 192, 23.7.2010, s. 1.

(3) Rozhodnutie Komisie 2004/211/ES zo 6. januára 2004, ktorým sa ustanovuje zoznam tretích krajín a častí ich územia, z ktorých členské štáty povoľujú dovoz živých zvierat koňovitých a ich spermy, oocytov a embryí, a ktorým sa menia a dopĺňajú rozhodnutia 93/195/EHS a 94/63/ES (Ú. v. EÚ L 73, 11.3.2004, s. 1).

(4) Rozhodnutie Komisie 93/195/EHS z 2. februára 1993 o veterinárnych podmienkach a o veterinárnej certifikácii pre opakovaný vstup registrovaných koní určených na dostihy, súťaže a kultúrne podujatia po dočasnom vývoze (Ú. v. ES L 86, 6.4.1993, s. 1).

(5) Vykonávacie rozhodnutie Komisie (EÚ) 2015/557 z 31. marca 2015, ktorým sa mení príloha I k rozhodnutiu 2004/211/ES, pokiaľ ide o položku týkajúcu sa Číny v zozname tretích krajín a ich častí, z ktorých sa povoľuje dovoz živých zvierat koňovitých a spermy, oocytov a embryí koňovitých do Únie (Ú. v. EÚ L 92, 8.4.2015, s. 107).